সোমবার চেন্নাই হেরে যাওয়ায় ইস্টবেঙ্গলের সামনে আইলিগ জেতার সম্ভাবনা তৈরি হল। আর একই দিনে মোহনবাগানের তারকা সনি নর্দে জানিয়ে দিলেন, আইলিগ চ্যাম্পিয়ন হওয়ার আর কোনও আশাই নেই। 

এই বিষয়ে অন্যান্য খবর

ডার্বির পরের দিনই দারুণ সুখবর, খেতাবের স্বপ্ন আরও জোরালো ইস্টবেঙ্গলের


অর্থাৎ রবিবারের ডার্বি এবং সোমবারের কাশ্মীর বনাম চেন্নাই ম্যাচ দু’ প্রধানের কাছে দু’ ধরনের বার্তা নিয়ে এল। ইস্টবেঙ্গলে যেখানে স্বস্তির বাতাবরণ মোহনবাগানে সেখানে স্বপ্নভাঙার যন্ত্রণা।  
বড় ম্যাচ জিতলে তাও লিগ চ্যাম্পিয়ন হওয়ার একটা সম্ভাবনা থাকত মোহনবাগানের সামনে। কিন্তু ইস্টবেঙ্গলের কাছে হারের পরে সে আশাও গেল। সনি জানিয়ে দিলেন, ‘‘আমাদের আইলিগ চ্যাম্পিয়ন হওয়ার আর কোনও আশাই নেই। যদি বলি চ্যাম্পিয়ন হতে পারব, তা হলে অন্যরা বলবেন মিথ্যা কথা বলছি।’’ 
এখন নিজেদের জন্য অন্য টার্গেট রাখছেন হাইতিয়ান ম্যাজিশিয়ানরা। মোহনবাগানের আরও ছ’টি ম্যাচ বাকি। বাকি ম্যাচগুলো জেতার মরিয়া চেষ্টা করবে মোহনবাগান। সনি জানিয়ে দিলেন, তাঁদের লক্ষ্য এখন প্রথম চারের মধ্যে থাকা। প্রথম চারের মধ্যে থাকার দৌড় শুরু হচ্ছে ৩০ তারিখ থেকেই। চলতি মাসের ৩০ তারিখ গোকুলামের মুখোমুখি মোহনবাগান। সেই ম্যাচ থেকেই খালিদ জামিলের ছেলেরা চ্যাম্পিয়ন হওয়ার আশা ছেড়ে অন্য স্বপ্নের দিকে হাত বাড়াবে। 
এটাই ফুটবল। এরকমই জীবন। সনি এসেছিলেন মোহনবাগানকে আইলিগ দিতে। তার বদলে লক্ষ্য বদলাতে হচ্ছে আইলিগ-এর ভরা মরসুমেই।